जनवरी 2016 जकार्ता में आतंकी हमला
14 जनवरी 2016 को इंडोनेशिया की राजधानी जकार्ता में बड़ा आतंकी हमला हुआ। इस हमले में 10 से 14 आतंकियों के शामिल होने की खबर है। यहाँ, एक के बाद एक, 6 बम धमाके हुए जिसमें अब तक सात की मौत हो चुकी है। मरने वालों में चार फ़िदायीन आतंकी, एक डच नागरिक और एक पुलिसकर्मी शामिल हैं तथा एक अन्य की पहचान नहीं हुई है। ये धमाके संयुक्त राष्ट्र कार्यालय के पास हुए। इस प्रकार देखा जाय तो बहुत ही सुरक्षित इलाके में ये विस्फोट हुए हैं।  इंडोनेशिया के राष्ट्रपति का निवास और रूस सहित अनेक देशों के दूतावास भी यहाँ से पास ही स्थित हैं। अधिकारियों के अनुसार आतंकियों ने पूरी योजना के साथ इस हमले को अंजाम दिया। आतंकी बाइक से आए थे। उन्होंने धमाके के दौरान ग्रेनेड का इस्तेमाल भी किया गया। इन धमाकों में एक पुलिस पोस्ट के पूरी तरह से तबाह हो जाने की ख़बर है। यह हमला विदेशी पर्यटकों को निशाना बनाकर किया गया। इस इलाके में कई पाँच सितारा होटल, बहुराष्ट्रीय कंपनियों के कार्यालय और दूतावास भी हैं। इंडोनेशिया, मध्य पूर्व के संघर्ष से काफी दूर है फिर भी इस्लामी उग्रवादियों द्वारा कई आतंकवादी हमलों में देश के सैकड़ों लोग मारे जा चुके हैं।
एल्ज़्मेयर द्वीप
एल्ज़्मेयर द्वीप (Ellesmere Island), जिसे इनुइत भाषा में उमिंगमक नूना (Umingmak Nuna) कहते हैं, कनाडा के नूनावूत राज्यक्षेत्र में स्थित एक द्वीप है। यह कनाडाई आर्कटिक द्वीपसमूह का सदस्य है। इसका क्षेत्रफल 1,96,235 वर्ग किमी है, जो लगभग भारत के गुजरात राज्य के बराबर है लेकिन यह इतना दुर्गम और भयंकर ठंडग्रस्त इलाका है कि सन् 2016 की जनगणना में इसकी स्थाई आबादी केवल 191 मापी गई थी। यह विश्व का दसवा और कनाडा का तीसरा सबसे बड़ा द्वीप है। इसका पूर्वी तट और ग्रीनलैण्ड के तट में केवल एक कम चौड़ाई वाली जलसंधि है।